Document ID: 32014R0896

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 896/2014 ΤΗΣ ΕΠΙΤΡΟΠΉΣ
της 18ης Αυγούστου 2014
για την κατάργηση του εκτελεστικού κανονισμού (ΕΕ) αριθ. 793/2013 για τη θέσπιση μέτρων όσον αφορά τις Φερόες Νήσους, προκειμένου να εξασφαλιστεί η διατήρηση του αποθέματος ατλαντοσκανδιναβικής ρέγγας
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1026/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για τη λήψη ορισμένων μέτρων με στόχο τη διατήρηση των ιχθυαποθεμάτων, κατά των χωρών οι οποίες επιτρέπουν τη διεξαγωγή μη βιώσιμης αλιείας (1), και ιδίως το άρθρο 7,
Εκτιμώντας τα ακόλουθα:
(1)
Ο εκτελεστικός κανονισμός (ΕΕ) αριθ. 793/2013 της Επιτροπής, της 20ής Αυγούστου 2013, για τη θέσπιση μέτρων όσον αφορά τις Φερόες Νήσους, προκειμένου να εξασφαλιστεί η διατήρηση του αποθέματος ατλαντοσκανδιναβικής ρέγγας (2), αναφέρει ότι οι Φερόες Νήσοι επιτρέπουν τη διεξαγωγή μη βιώσιμης αλιείας και προβλέπει ορισμένα μέτρα για να διασφαλιστεί η μακροπρόθεσμη διατήρηση αυτού του αποθέματος, σύμφωνα με τον κανονισμό (ΕΕ) αριθ. 1026/2012.
(2)
Το άρθρο 7 του κανονισμού (ΕΕ) αριθ. 1026/2012 προβλέπει ότι τα εν λόγω μέτρα παύουν να ισχύουν εφόσον η χώρα η οποία επιτρέπει τη διεξαγωγή μη βιώσιμης αλιείας υιοθετήσει, είτε μεμονωμένα, είτε στο πλαίσιο διαβουλεύσεων, κατάλληλα διορθωτικά μέτρα για τη διατήρηση και διαχείριση του αποθέματος κοινού ενδιαφέροντος και δεν θίγουν την αποτελεσματικότητα των μέτρων που έχουν ληφθεί από την Ένωση.
(3)
Σύμφωνα με ανακοίνωση του υπουργού Αλιείας των Φερόων Νήσων της 12ης Ιουνίου 2014, οι Φερόες Νήσοι έχουν θεσπίσει όριο αλιευμάτων ύψους 40 000 τόνων ρέγγας για το 2014, ποσότητα η οποία, τόσο σε απόλυτους όσο και σε σχετικούς όρους, είναι σαφώς κάτω από το όριο των 105 230 τόνων αλιευμάτων που είχε εγκριθεί για το 2013. Με την απόφαση αυτή αναμένεται να αυξηθεί κατά 4,4 % το συνολικό TAC για το 2014 που προτείνεται από τα λοιπά παράκτια κράτη σύμφωνα με το ισχύον μακροπρόθεσμο σχέδιο διαχείρισης.
(4)
Σύμφωνα με την πλέον πρόσφατη επιστημονική γνωμοδότηση, η εκτιμώμενη επίδραση της παρούσας αύξησης των αλιευμάτων για το 2014 στη βιομάζα του αποθέματος ρέγγας έως τις αρχές του 2015 αναμένεται να είναι μόνον 0,4 %, ποσοστό που μπορεί να θεωρηθεί αμελητέο όσον αφορά τη διατήρηση του αποθέματος.
(5)
Συνεπώς, το διορθωτικό μέτρο που θεσπίστηκε από τις Φερόες Νήσους, σε συνδυασμό με τα ποσοστά που εγκρίθηκαν από κοινού από τα λοιπά παράκτια κράτη, δηλαδή από τη Ρωσική Ομοσπονδία, τη Νορβηγία, την Ισλανδία και την Ένωση, δεν θα υπονομεύσει τις προσπάθειες διατήρησης που συμφωνήθηκαν μεταξύ της ΕΕ και των λοιπών παράκτιων κρατών.
(6)
Κατά συνέπεια, τα μέτρα που θεσπίστηκαν από την Επιτροπή σύμφωνα με τον εκτελεστικό κανονισμό (ΕΕ) αριθ. 793/2013 θα πρέπει να παύσουν να ισχύουν σύμφωνα με το άρθρο 7 παράγραφος 1 του κανονισμού (ΕΚ) αριθ. 1026/2012. Ως εκ τούτου, θα πρέπει να καταργηθεί ο εκτελεστικός κανονισμός (ΕΕ) αριθ. 793/2013.
(7)
Δεδομένου ότι δεν είναι αναγκαία η συνέχιση της εφαρμογής των εν λόγω μέτρων, ο παρών κανονισμός θα πρέπει να αρχίσει να ισχύει την επομένη της δημοσίευσής του.
(8)
Τούτο ισχύει με την επιφύλαξη των μελλοντικών αλιευτικών ποσοστώσεων που θα καθοριστούν από τις Φερόες Νήσους ή των επικείμενων διαβουλεύσεων των παράκτιων κρατών σχετικά με την από κοινού διαχείριση της Ατλαντο-σκανδιναβικής ρέγγας.
(9)
Η επιτροπή αλιείας και υδατοκαλλιέργειας δεν εξέδωσε γνώμη,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο εκτελεστικός κανονισμός (ΕΕ) αριθ. 793/2013 καταργείται.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Αυγούστου 2014.

Labels: 18
6